ROZHODNUTIE KOMISIE
zo 14. februára 2008,
ktorým sa ustanovuje zoznam pracovísk na odber a produkciu embryí v tretích krajinách schválených na dovoz embryí hovädzieho dobytka do Spoločenstva
[oznámené pod číslom K(2008) 517]
(Text s významom pre EHP)
(2008/155/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/556/EHS z 25. septembra 1989 o veterinárnych podmienkach, ktorými sa riadi obchod s embryami domáceho hovädzieho dobytka v rámci Spoločenstva a dovozy týchto embryí z tretích krajín (1), a najmä na jej článok 8 ods. 1,
keďže:
(1)
V smernici 89/556/EHS sa stanovujú veterinárne podmienky, ktorými sa riadi obchod s embryami domáceho hovädzieho dobytka v rámci Spoločenstva a dovoz čerstvých a zmrazených embryí domáceho hovädzieho dobytka z tretích krajín.
(2)
V rozhodnutí Komisie 92/452/EHS z 30. júla 1992 ustanovujúcom zoznamy pracovísk na odber embryí a skupín na produkciu embryí v tretích krajinách pre vývoz embryí hovädzieho dobytka do Spoločenstva (2) sa ustanovuje, že členské štáty môžu dovážať embryá z tretích krajín, len ak boli odobraté, spracované a uchované na pracoviskách na odber embryí, ktoré sú uvedené v zozname v prílohe k danému rozhodnutiu.
(3)
V rozhodnutí Komisie 2006/168/ES zo 4. januára 2006, ktorým sa stanovujú požiadavky na zdravie zvierat a veterinárnu certifikáciu pre dovoz embryí hovädzieho dobytka do Spoločenstva a zrušuje rozhodnutie 2005/217/ES (3), sa ustanovuje, že členské štáty môžu povoliť dovoz embryí domáceho hovädzieho dobytka odobratých alebo vyprodukovaných v tretej krajine uvedenej v zozname v prílohe I k danému rozhodnutiu schválenými pracoviskami na odber alebo produkciu embryí uvedenými v zozname v prílohe k rozhodnutiu 92/452/EHS.
(4)
Nový Zéland požiadal o vypustenie jedného pracoviska na odber embryí zo zoznamu v prílohe k rozhodnutiu 92/452/EHS, pokiaľ ide o záznamy týkajúce sa uvedenej tretej krajiny.
(5)
Argentína, Austrália, Kanada, Švajčiarsko a Spojené štáty tiež požiadali o vykonanie početných zmien v záznamoch týkajúcich sa týchto tretích krajín v zozname v prílohe k rozhodnutiu 92/452/EHS, pokiaľ ide o určité pracoviská na odber a produkciu embryí. Zároveň poskytli záruky, že v prípade pracovísk, ktoré sa majú doplniť do tohto zoznamu, sú splnené príslušné požiadavky stanovené v smernici 89/556/EHS. Pracoviská na odber a produkciu embryí uvedené v zozname v prílohe k tomuto rozhodnutiu spĺňajú podmienky týkajúce sa odberu, spracovania, skladovania a prepravy embryí stanovené v smernici 89/556/EHS. Boli schválené príslušnými orgánmi uvedených tretích krajín, ako sa ustanovuje v uvedenej smernici.
(6)
V záujme prehľadnosti právnych predpisov Spoločenstva by sa rozhodnutie 92/452/EHS malo zrušiť a nahradiť týmto rozhodnutím.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty povolia dovoz embryí domáceho hovädzieho dobytka z tretích krajín, len ak ich odobralo, spracovalo a skladovalo pracovisko na odber alebo produkciu embryí uvedené v zozname v prílohe k tomuto rozhodnutiu.
Článok 2
Rozhodnutie 92/452/EHS sa zrušuje.
Článok 3
Toto rozhodnutie je určené členským štátom.
V Bruseli 14. februára 2008